2 aangekeer wat glo R480 000 se diesel steel | Netwerk24
12 Julie 2020 13:03
Kapt. Tlangelani Rikhotso, woordvoerder van die Valke in die provinsie, sê in 'n mediaverklaring verskeie rolspelers was betrokke om die 27- en 34-jarige verdagtes aan te keer. Benewens die Valke, was ook misdaadintelligensie, die polisie se blitspatrollie- en honde-eenhede, asook Transnet-amptenare betrokke.
Volgens Rikhotso is die twee glo betrap terwyl hulle diesel uit 'n ondergrondse pypleiding naby Rustenburg gesteel het. "Hulle het dit na bewering van onder die grond na 'n petroltenk gepomp. Die twee is op die toneel in hegtenis geneem, maar 'n derde verdagte het ontsnap."
Beslag is op die brandstoftenk en ander toerusting gelê. Die verdagtes sal na verwagting Maandag in die landdroshof in Rustenburg verskyn. Hulle word ook aangekla van die peuter met infrastruktuur, sê Rikhotso.